คนกันเอง
คนกันเองตกอกตกใจกันทั้งกระทรวงริมคลองประปา เมื่อ “เทพพนม นามลี” ประธานคณะกรรมการ นปช.แดงสุรินทร์
17 พ.ย. 2555

โดย...ฟ้าใส
คนกันเองตกอกตกใจกันทั้งกระทรวงริมคลองประปา เมื่อ “เทพพนม นามลี” ประธานคณะกรรมการ นปช.แดงสุรินทร์ ผู้ที่เคยยื่นเรียกร้องให้ปลด “ย.ย.” ยงยุทธ วิชัยดิษฐ ให้ลาออกจากตำแหน่งรองนายกฯ และ รมว.มหาดไทย ก่อนหน้านี้ ตบเท้ามายื่นหนังสือถึง “กัปตันโต้ง” กิตติรัตน์ ณ ระนอง รองนายกฯ และ รมว.คลัง เรื่องการสรรหาและแต่งตั้งกรรมการผู้จัดการใหญ่ธนาคารกรุงไทย ว่าไม่ชอบด้วยกฎหมาย 
เทพพนม เรียกร้องให้ 1.สอบสวนการปฏิบัติหน้าที่ของคณะกรรมการสรรหาฯ ที่มี “เดี่ยวมือ 1” เบญจา หลุยเจริญ อธิบดีกรมศุลกากร ผู้ที่เป็นประธาน ทั้งประธานกรรมการบริหารและประธานกรรมการสรรหา ผู้ซึ่งว่ากันว่าสนิทแนบแน่นเข้านอกออกในบ้านนายใหญ่และนายหญิงได้ตลอดเวลา




 
2.ให้ตั้งคณะกรรมการตรวจสอบข้อเท็จจริงกรณีคุณสมบัติ “เสี่ยต่อ” วรภัค ธันยาวงษ์ กรรมการผู้จัดการธนาคารกรุงไทยคนใหม่ กรณีที่ถูกกล่าวหาว่ามีผลประโยชน์ทับซ้อน ทำให้ขาดคุณสมบัติตามประกาศข้อ 1.12 หรือไม่
แดง นปช. ออกแรงไล่บี้ ขอให้กระทรวงการคลังดำเนินการให้ซือเจ๊เบญจา ออกมาชี้แจงข้อเท็จจริงภายใน 7 วัน ไม่เช่นนั้นในวันที่ 26 พ.ย.นี้ จะไปยื่นเรื่องถึงคณะกรรมการป้องกันและปราบปรามการทุจริตแห่งชาติ (ป.ป.ช.) ให้จัดการ
เทพพนม โจมตีว่า ที่ผ่านมาคณะกรรมการสรรหาฯ ที่ประกอบด้วย เบญจา จุลสิงห์ วสันตสิงห์ อัยการสูงสุด นนทิกร กาญจนะจิตรา เลขาธิการ ก.พ. อรุณภรณ์ ลิ่มสกุล นักการตลาดที่เอไอเอสส่งมานั่งเป็นกรรมการ และ ยงยุทธ ชัยพรหมประสิทธิ์ เจ้าของอควาเรียส เอสเตท มีมติเลือก วรภัค ไปได้ยังงัยยย
ทั้งที่ เสี่ยต่อ วรภัค มีเรื่องถูกกล่าวหาว่าขาดคุณสมบัติข้อ 1.12 ที่ห้ามผู้ที่จะได้รับคัดเลือก ต้องไม่เป็นกรรมการ หรือผู้บริหาร หรือผู้มีอำนาจในการจัดการ หรือผู้มีส่วนได้เสียในนิติบุคคล ซึ่งเป็นผู้รับสัมปทาน ผู้ร่วมลงทุน หรือมีประโยชน์ได้เสียเกี่ยวกับกิจการของธนาคารกรุงไทยใน 3 ปีย้อนหลัง
แต่เมื่อครั้ง เสี่ยต่อ วรภัค เป็นรองผู้จัดการใหญ่ ธนาคารไทยพาณิชย์ ในปี 2553 ได้ลงนามในสัญญาปล่อยสินเชื่อร่วมแก่ลูกค้าในโครงการหนึ่งร่วมกับธนาคารกรุงไทย มีวงเงินเป็นร้อยล้าน 
เทพพนม ไล่บี้ให้ชี้แจงประเด็นประโยชน์ทับซ้อนให้ชัดเจน เพราะที่ผ่านมา พ.ต.ท.ทักษิณ ชินวัตร อดีตนายกรัฐมนตรี ซึ่งเป็น “นายใหญ่” ของตน ก็ถูกโจมตีด้วยข้อหานี้ “แดงกินแดง” รอบนี้ชวนติดตาม อิๆ